《春日新浴》
宋代·舒岳祥

白发美青阳，新年试新浴。
小窗洁而明，板阁密以燠。
帘垂风绝蹊，汤暖云升屋。
探手酌温凉，微微浇背腹。
上盆頮吾面，下盆濯吾足。
初如马释鞿，渐觉蝉蜕壳。
周浃更融怡，味如书熟读。
澡身当去尘，洗心当脱俗。
湛然清净源，不遣生恶浊。
振衣聊出门，篝烟度修竹。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。